
Selam alejkum!


Neka je salavat i selam na Poslanika Muhammeda sallAllahu alejhi we sellem. Imala sam jedan san sad za ***[Ramazan](https://pitajucene.com/search/ramaza/questions/ "Pretraži pitanja o ramazanu")***, pitala sam jedne setre odgovor, ali ona mi je dala vašu stranicu, pa da vama postavim pitanje koje sam njoj postavila. Sanjala sam da sam upucana u leđa metkom, neki muškarac, kao lopov, ne znam tačno u snu me upuca, sad ne znam je li namjerno i ja kao umirem i ***[šehadet](https://pitajucene.com/search/%C5%A1ehadet/questions/ "Pretraži pitanja o šehadetu")*** izgovaram, ali pritom govorim da ne želim da umrem bez hidžaba i uzimam kao neki peškir i stavljam ga kao hidžab i nijetim da ga stavljam, jer neću da umrem kao prokleta žena. Kanije koliko se mogu sjetiti u snu sam ja uredu, ali bez hidžaba (za ovaj zadnji dio nisam baš sigurna, ali za ovo predhodno jesam).


Ja sam prije pola godine od svog babe rahmetli tražila dozvolu, da stavim hidžab, bio je protiv toga i rekao mi je kad se udaš radi šta hoćeš, Allah zna koliko mi je tad teško bilo. Za koji dan je poginuo na poslu radeći, da mu Allah olakša i oprosti. Nakon njegove smrti sanjala sam za par dana da mi on u snu govori da ja stavim hidžab, da mogu…. i sad sanjam ovaj san što sam već napisala.


Ja predpostavljam da je to od Allaha uputa, ne znam šta bi moglo drugo biti, ali još imam nedoumica oko hidžaba. Oko mene su sami džahili i tek sestre upoznajem, pa me malo i strah promjene, a u kući čas imam podršku za hidžab, čas nemam… Selam! Očekujem vaš odgovor što prije. Da vas Allah nagradi i da vam svako dobro kako na dunjaluku, tako i na ahiretu i da vas nagradi Firdewsom inshaAllah.


* 
* 
* 
* 
* 
* 
* 

 
Nedoumice oko hidžaba

Alejkumusselam.


Pokrivanje punoljetne žene muslimanke je ***[vadžib](https://pitajucene.com/search/vad%C5%BEib/answers/ "Pretraži odgovore za termin \'vadžib\'")*** po idžma’u (konsenzusu) učenjaka ovog Ummeta. To nije stvar želje, sviđanja, mode i dopadanja, nego jedna od temeljnih vjerskih obaveza za ženu. Jer je svakom muslimanu i muslimanki stroga vjerska obaveza po idžmau’ (konsenzusu) učenjaka ovog Ummeta da pokriju i sakriju svoje stidno mjesto (avret) od pogleda drugih ljudi. Ovaj idžma’ učenjaka prenose mnogi alimi u svojim knjigama.


Kaže Ibn Hubejre u svojoj knjizi “El-Ifsah” (1/114): “Idžma’ učenjaka je na tome da je pokrivanje avreta vadžib”. A Ibn Redžeb u svom komentaru Buharije “Fethul-bari” (2/171) kaže: “Donešen je idžma’ učenjaka o obavezi skrivanja avreta od očiju ljudi”, a slično prenosi Ibn Bettal u svom kometaru Buharije “Šerhu sahihil-Buhari” (1/395) kada kaže: “Učenjaci su na idžma’u da je vadžib pokrivanje avreta od očiju ljudi”. Ibn Abdul-berr u svoje dvije neprikosnovene knjige “Et-Temhid” i “El-Istizkar” bilježi: “Idžma’ učenjaka je na tome da je uopćeno pokrivanje avreta od očiju ljudi stroga obaveza” (“Et-Temhid” 6/376, “El-Istizkar” 2/152).


I kaže Ibn Rušd u svojoj knjizi “Bidajetul-mudžtehid” (1/114): “Složni su učenjaci da je uopćeno pokrivanje avreta farz”. Koji dio tijela je kod žene avret (stidno mjesto)? Odgovor: čitavo žensko tijelo je avret (stidno mjesto), a ušto ulaze kosa, vrat, uši i slično. Učenjaci su se učenjaci razišli oko pokrivanja ženinog lica da li je sunnet ili vadžib ako otkrivanje njenog lica ne izaziva fitnu. A ako izaziva fitnu onda su složni da je pokrivanje lica vadžib. Takođe, razilaze se oko obaveze pokrivanja šaka i stopala, što je tema ze sebe.


Prema tome, nema razilaženja među učenjacima da je muslimanki vadžib da se pokrije, tj. stavi hidžab, na što ukazuju jasni i nedvosmisleni šerijatski tekstovi. A to znači da je žena griješna ako to ne uradi čineći time veliki grijeh prema Allahu. Muslimanka koja ovo zna ne bi trebala imati nedoumice oko hidžaba. To što u tvom komšiluku žive džahili i što u kući čas imaš podršku čas nemaš, apsolutno nije opravdanje za nenošenje hidžaba. Jer u šerijatskim tekstovima koji obavezuju ženu da se pokrije ta obaveza pokrivanja žene nije uslovljena podrškom ukućana niti dobrim komšilukom.


A što se tiče snova, jedno od mogućih značenja je da ti se išareti u snu da se trebaš pokriti jer ti se može desiti da umreš a nisi ispunila tu vjersku obavezu. Međutim, moguće je da sanjaš ono čega se u stvarnom životu bojiš da ti se ne desi, a to je da umreš, jer niko od nas ne zna kada će mu smrtni čas doći, a nisi pokrivena. A ovakvi snovi se ne tumače jer su odraz svakodnevnih životnih problema i preokupacija.


A san u kojem si sanjala oca nakon njegove smrti da ti govori da staviš hidžab, to znači da su se vaše duše srele u snovima i da ti on sada nakon smrti kaže da se pokriješ. Njegovom zahtjevu se trebaš odazvati jer te on savjetuje dobru. Nakon svega spomenutog, trebaš shvatiti da ti nemaš više opravdanja da izlaziš van kuće nepokrivena osim onoliko koliko je potrebno da nabaviš maramu ako je veš nemaš. Ve billahi tevfik.


Na pitanje odgovorio: dr. ***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")***  

Preuzeto sa stranice: <http://www.n-um.com>


